કુટુંબ પર આવી પડેલા સંકટ બદલ માહિતી આપતાં તેમના એક નજીકના સંબંધીએ જણાવ્યું હતું કે ‘ગુરુવારે સાંજે દેવજીભાઈને બ્લડ-પ્રેશર વધી જતાં શ્વાસ લેવામાં તકલીફ પડી રહી હતી એથી તેમને ભાટિયા હૉસ્પિટલમાં દાખલ કરવામાં આવ્યા હતા. તેમને ઍડ્મિટ કરીને મોડી રાતના અનિલ તેનાં મમ્મી લીલાબહેન અને જમના પહેલાં ડોંગરીમાં રહેતા ટાપજીભાઈને ત્યાં ગયાં હતાં. ટાપજીભાઈના ઘરના બધાએ કહ્યું પણ ખરું કે મોડી રાત થઈ ગઈ છે, હવે અહીં જ રોકાઈ જાઓ. પણ લીલાબહેને કહ્યું કે ઘર નજીક જ છે, અમે રાતે જ ઘરે જતાં રહીએ એમ કહીને એ લોકો રાતે જ તેમના ઘરે પહોંચ્યાં હતાં. વહેલી સવારે તો મકાન તૂટી પડ્યું, જેમાં તે ત્રણે જણ દટાઈને મૃત્યુ પામ્યાં હતાં. જાણે કે તેમને તેમનો કાળ જ ત્યાં બોલાવી રહ્યો હોય એવું બન્યું હતું.’